To drømmetreff økte United-luka
Det var fullt fortjent at Manchester United tok alle tre poengene på Ewood Park, men det tok sin tid før de røde fikk uttelling. - Det ble en lang kveld... Vi hadde overtaket hele veien, men måtte passe på farlige kontringer imot. David De Gea holdt oss også inne i kampen med flere gode redninger, oppsummerte en lettet Alex Ferguson etter kampen. United-manageren berømmet også Valencias overraskende skudd fra skrått hold. - Hvis man ikke prøver, så blir det i alle fall ikke mål. Det var en imponerende kraft i det skuddet, sa skotten. Morten Gamst Pedersen var nær ved å sende Blackburn i ledelsen da det var spilt litt over en time. Først skjøt han et frispark igjennom muren og David De Gea fikk bare slått unna. Et par minutter senere var Gamst Pedersen på farten igjen da han hamret ballen vakkert i mål fra 17 meter, men ballen hadde vært over kortlinjen før overlegget kom fra høyre. Gamst Pedersen jublet for det han trodde var en perlescoring, men dommeren hadde allerede blåst og annullert. Etter flere halvsjanser den siste halvtimen fikk Manchester United omsider uttelling. Og den kom noe overraskende. Valencia fikk ballen på høyrekanten og skar inn i feltet før han skjøt fra meget skrå vinkel. Det harde skuddet gikk vakkert inn i det lengste hjørnet, men Blackburn-keeper Paul Robinson burde nok ha reddet avslutningen. Fire minutter senere vendte innbytter Ashley Young opp på kanten av 16-meteren og hamret ballen vakkert i mål nede til høyre for Robinson.United-keeper David De Gea hadde for øvrig en god kamp, og på tampen av 1. omgang reddet han godt etter farlige avslutninger fra Marcus Olsson og Grant Hanley. For Manchester United hadde Javier Hernandez de beste mulighetene i første omgang. Førstkommende søndag har Manchester United hjemmekamp mot Queens Park Rangers, mens Manchester City skal spille borte mot Arsenal. Når syv serierunder gjenstår har altså United fem poeng å gå på. - Det at vi vant med to mål i dag gjør at vi har bare ett måls dårligere målforskjell enn City. Målforskjellen kan bli det som avgjør til slutt, sa Ferguson etter kveldens seier. Blackburn og Gamst Pedersen ligger under nedrykksstreken på målforskjell. Lørdag spiller laget bortekamp mot West Bromwich Albion.
(Blackburn-Manchester United 0-2) Blackburn holdt unna i 81 minutter, men så traff Antonio Valencia og Ashley Young med hvert sitt kanonskudd og skjøt luken ned til Manchester City større.